b"\n_START_ARTICLE_\nGaizka Mendieta Zabala\n_START_SECTION_\nTraject\xc3\xb2ria\n_START_PARAGRAPH_\nGaizka Mendieta \xc3\xa9s considerat un dels millors futbolistes d'Espanya dels anys 90. Va comen\xc3\xa7ar jugant al CD Ton\xc3\xadn, d'on va passar a les categories inferiors del CE Castell\xc3\xb3. Ja des de ben menut destacava per les seves excepcionals condicions f\xc3\xadsiques. No debades, tamb\xc3\xa9 va practicar l'atletisme i el b\xc3\xa0squet. Amb nom\xc3\xa9s desset anys va ser convocat pel primer equip, dirigit llavors per Lucien M\xc3\xbcller, el 13 de desembre de 1991 per a jugar a M\xc3\xa8rida. El seu debut en partit oficial fou a la Copa del Rei, a l'anada dels vuitens de finals contra el CD Logro\xc3\xb1\xc3\xa9s al Nou Cast\xc3\xa0lia (2-0), ja amb Quique Hern\xc3\xa1ndez. Malgrat que el club albinegre va tenir tres entrenadors aquella campanya (els dos esmentats i Garc\xc3\xada Hern\xc3\xa1ndez), tots es van fixar en aquell jove migcampista, que acab\xc3\xa0 disputant 16 partits de lliga. Al final de la temporada fou traspassat al Val\xc3\xa8ncia CF._NEWLINE_Amb el Val\xc3\xa8ncia CF va guanyar una Copa del Rei, una Supercopa d'Espanya i va disputar dues finals consecutives de la Lliga de Campions, el 2000 i 2001. La seua classe com a interior dret i la seua capacitat golejadora el van dur a ser un dels futbolistes m\xc3\xa9s cotitzats d'Europa de final dels anys 90. El Val\xc3\xa8ncia CF va arribar a rebutjar una oferta per ell del Real Madrid superior als 24 milions d'euros. A la fi, el 2001, Mendieta va ser traspassat a la SS Lazio, per\xc3\xb2 no es va adaptar al futbol itali\xc3\xa0 i en la temporada 2002-2003 va tornar a la lliga espanyola per a jugar cedit en el FC Barcelona. Mendieta va rendir a un bon nivell en el conjunt catal\xc3\xa0, per\xc3\xb2 a causa de la seua alta fitxa econ\xc3\xb2mica va haver de tornar a la Lazio. En 2003 va ser traspassat al Middlesbrough FC de la lliga anglesa on jug\xc3\xa0 des de la temporada 2003-2004 fins a la 2007-2008.\n_START_SECTION_\nSelecci\xc3\xb3 nacional\n_START_PARAGRAPH_\nMendieta va jugar 40 partits amb la selecci\xc3\xb3 espanyola entre 1999 i 2002. El seu debut es va produir en l'hist\xc3\xb2ric 9-0 a \xc3\x80ustria de la classificaci\xc3\xb3 per a l'Eurocopa 2000, en un partit precisament disputat a Mestalla. El seu primer gol va tancar l'altre 9-0 d'aquella pr\xc3\xa8via, en aquesta ocasi\xc3\xb3 front a San Marino. Va participar en la posterior Eurocopa d'Holanda i B\xc3\xa8lgica 2000 i en el Mundial de Corea i Jap\xc3\xb3 2002, a m\xc3\xa9s dels Jocs Ol\xc3\xadmpics d'Atlanta 1996."